钦定古今图书集成/明伦汇编/闺媛典/第105卷 > 皇清十一 > 丘澍妻谢陵娘
## 钦定古今图书集成/明伦汇编/闺媛典/第105卷 > 皇清十一 > 丘澍妻谢陵娘

按《宁化县志》：“谢陵娘，泉下里诸生丘澍妻。陵娘，祖以明经仕粤之陵水，子媳咸侍，产女孙而字曰陵志地也。年十八归丘。性淳静，能忍人所不能忍。姑严事之，备愉惋，即拂郁无愠色。丙戌八月，田仰率溃卒将趋东粤，道走建宁，出泉下里，居民骇窜，陵之翁姑得骑先遁，陵独扶小姑踯躅在后，为贼骑追及，目其艳，欲” 拥之上马。陵伏地大骂。贼知不可，强拔佩刀刺之，中左胁，未绝，语小姑曰：“死不可偃地。” 强起赴丛薄中，解带自缢。展两手引带，死而弗释。南昌彭士望作《温泉行》曰：钱塘潮信金风急，尚书兵遁缘闽入，间道离披去。僻乡豕窜，狐嗥犹肆劫。其时泉下有干城，仓卒乡兵便迎敌，乡兵一散居无人，丧乱初，经行不得。贼徒得意便穷追，好女驱连动千百。谢家有女名罗敷，嫁得丘生名藉藉。闺房年少性幽贞，兼有如花好颜色。贼逼再三不肯前，抽刀一挥头未绝。小姑最小旁惊号，起立还僵仆无力。贼去扶持带血行，倚树援柯暂休息。为语姑归报阿兄，从此人间当永诀。殷勤自挂东南枝，奋脰王生死同烈。“世上男儿一死难，遇贼残伤苦求活。何如谢女独从容，已死得生生再掷。” 《尚书者田海忠伯》，“客死若敖馁无食。尚书求宦死燕门，地下雷崖可相识。” 雩都《易学实陵娘行》云：“梨关八月草木摧，铁骑如云江上来。红裙绣袜髑髅堆，鸣弦一声昏风哀，陵娘生长名家子。”

“嫁得夫君奇节士。一朝乱卒忽纵横，山南山北氛烟紫。老翁犹拥后姑行，小妹娇持奔且止。出门岐别泪苍黄，银钿冰绡沉锦水。提刀挥鞭呼杀人，踏落惊魂罩双珥。寺前高树枝琳琅，玉领吹光堪比死。惟知结彩报夫君，地下董狐自有史。” 顺治己丑，教谕盛世桢，县令邹锺秀欲为请旌，丘澍闻而具状力辞，其略曰：“旌典宜加其大，幽志务求所安。亡妻义激一时，仅完身事，匹夫之谅，穷檐实多，遇难愤死，宁无湮没。若旌一遗十，独幸为惭。且垂白在堂，显扬弗及，而恩荣先及其妻。揆诸本怀，无荣有辱，死者有灵，必非所愿。” 于是邹盛寝其议。延津余恩复遗以诗，末云：青天尚有明明月，照见泉台万古心。